Enhedslisten har tirsdag eftermiddag indleveret politianmeldelser af fire partiforeninger og Liberal Alliances folketingsmedlem Villum Christensen.

Det sker, efter at det er kommet frem, at de igennem flere år har modtaget "anonyme" pengedonationer fra personer og virksomheder, de kender identiteten på.

Læs også : Ulovlig partistøtte: Politikere kender ofte deres anonyme donorer

- De siger alle, at de udmærket er klar over, hvor pengene kommer fra. Det er en klokkeklar overtrædelse af de sparsomme regler, vi har om åbenhed i dansk politk, og vi vil ikke ende i en situation en gang til, hvor der er blevet afsløret en stor sag i medierne, og så sker der ikke mere, siger Enhedslistens retsordfører og gruppenæstformand, Pernille Skipper.

Udover Villum Christensen har Enhedslisten politianmeldt Venstre i Aalborg, Venstre i Frederikshavn, Venstre i Esbjerg og Socialdemokraterne i Odense.

Ekspert: Loven er overtrådt

Juraprofessor på Aarhus Universitet Jørgen Albæk Jensen er en af Danmarks førende eksperter i partistøtte og har sæde i regeringens ekspertudvalg om samme emne. Han er ikke i tvivl om, at loven i flere af de aktuelle tilfælde er overtrådt.

Jørgen Albæk Jensen understreger, at der ikke er skyggen af tvivl om, at loven tilsiger, at man ikke må kende identiteten på en donor, som man angiver som anonym.

- Det her kommer bag på mig. I udvalget har vi snakket om, at det nok ikke er et stort problem i Danmark, fordi de landsdækkende partier i hvert fald har meget få anonyme bidrag i de officielle regnskaber. Derfor er det lidt overraskende, at det er så stort på lokalt niveau, siger han til Berlingske.

Anmeldt: Jeg er målløs

Pernille Skipper og Enhedslisten har tidligere foreslået at oprette en selvstændig tilsynsmyndighed, der kan holde øje med, at reglerne for partistøtte bliver overholdt.

Hun mener samtidig, at både Justitsministeriet og Indenrigsministeriet bør iværksætte undersøgelser af de nye sager.

Enhedslisten vil desuden tage sagerne op med justitsminister Mette Frederiksen (S) på et kommende samråd i Folketinget.